અને બસ વાસંતીના મનમાં બેસી ગયું. ગઈકાલ સુધી પ્રેમાળ મા સમી સાસુ હવે એને આંખમાં કાચની જેમ ખૂંચવા લાગી. એણે નર્મદાબહેન સાથે તોછડો વહેવાર કરવો શરૂ કર્યો. એનો પતિ દુકાને ચાલ્યો જાય પછી વાસંતી નર્મદાબહેન સાથે શરૂ થઈ જતી ‘મર, મરી જા, આખી દુનિયાનું આવે છે અને તારું કેમ નથી આવતું, કોકના બદલે તો જા ! વાસંતીના વર્તન, હાવભાવ અને શબ્દોમાં ઓચિંતો બદલાવ આવેલો જોઈ નર્મદાબહેન અવાક થઈ ગયાં. ગઈકાલે પોતાની જનેતા કરતાંય વધારે હેત-પ્રેમ બતાવતી વાસંતીમાં આવેલા ઓચિંતા પરિવર્તનથી નર્મદાબહેન ક્ષુબ્ધ થઈ ગયાં. એમણે વાસંતીને એનું કારણ પૂછ્યું. આથી એ વધારે વીફરી. ‘પાછી કાલી થાય છે, મારું ધનોત-પનોત તારા કારણે જવા બેઠું. જા રેલમાં પડ, ધાબા પરથી ભૂસકો માર કે ઝેર લાવ. લે, ઝેર ખરીદવાના પૈસા હું આપું. ખાવામાં કે દૂધમાં લઈ લે એટલે મારા જીવને શાંતિ થાય પણ ટળ મારી આંખો આગળથી.’